KTAM ขายกองKTFF156 ผลตอบแทน1.4%
KTAM เปิดกองทุน KTFF156 อายุ 6 เดือน มูลค่าโครงการ 10,000 ล้านบาท ชูผลตอบแทน 1.4% เสนอขายตั้งแต่วันที่ 28 มิ.ย.-4 ก.ค.60
12 ก.ค. 2560

นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุนกรุงไทย จำกัด หรือ บลจ.กรุงไทย (KTAM) เปิดเผยว่า บริษัทเปิดจำหน่ายกองทุนเปิดกรุงไทยตราสารหนี้ เอฟไอเอฟ 156 (KTFF156) อายุ 6 เดือน มูลค่าโครงการ 10,000 ล้านบาท เสนอขายตั้งแต่วันที่ 28 มิ.ย.-4 ก.ค.60
โดยกองทุนดังกล่าวเน้นลงทุนในเงินฝากประจำ Bank of China, Agricultural Bank of China, China Construction Bank (Asia), บัตรเงินฝาก Kookmin Bank และ Wing Lung Bank  ในสัดส่วนสถาบันการเงินละ 17% ยกเว้นบัตรเงินฝาก Bank of Communications  ลงทุน 15% ของมูลค่าทรัพย์สินสุทธิของกองทุน ผลตอบแทนประมาณ 1.40% ต่อปี ทั้งนี้ ผลตอบแทนดังกล่าว หากเทียบกับเงินฝากประจำ 6 เดือนของธนาคารขนาดใหญ่ หลังหักภาษี ณ ที่จ่าย จะอยู่ที่ 1.275 % ต่อปี
ขณะที่อัตราผลตอบแทนของตราสารหนี้ในประเทศโดยรวมยังคงปรับตัวลดลงต่อเนื่องตามแรงซื้อของนักลงทุนทั้งในและต่างประเทศตามเงินลงทุนไหลเข้า โดยในสัปดาห์ที่ผ่านมานักลงทุนต่างชาติเป็นยอดซื้อสุทธิจำนวน 11,997 ล้านบาท
โดยอัตราผลตอบแทนของตราสารหนี้อายุคงเหลือ 2 ปี อยู่ที่ 1.51% ต่อปี อายุคงเหลือ 5 ปี ปรับตัวลดลง 5 bps มาอยู่ที่ 1.90% ต่อปี และอายุคงเหลือ 10 ปี ปรับตัวลดลง 3 bps มาอยู่ที่ 2.49% ต่อปี
ส่วนอัตราผลตอบแทนของพันธบัตรรัฐบาลสหรัฐอเมริกา ตลาดซื้อขายกันอย่างระมัดระวัง  มีการออกมาแสดงความคิดเห็นเรื่องเฟด  และการรอดูความชัดเจนของแนวโน้มเศรษฐกิจ โดยสรุปอัตราผลตอบแทนของตราสารหนี้อายุคงเหลือ 2 ปี ปรับตัวเพิ่มขึ้น 2 bps.มาอยู่ที่ 1.34% ต่อปี อายุคงเหลือ 5 ปี ปรับตัวเพิ่มขึ้น 1 bps. มาอยู่ที่ 1.76% ต่อปี และอายุคงเหลือ 10 ปี ปรับตัวลดลง 1  bps.มาอยู่ที่ 2.15% ต่อปี
นอกจากนี้  เตรียมพบกับบูธ บลจ.กรุงไทย ได้ในงาน Investnow ออมหมื่นออมพันสร้างฝันเงินล้าน ระหว่างวันที่ 29 มิ.ย.-2 ก.ค.60  จัดโดยตลาดหลักทรัพย์แห่งประเทศไทยชั้น 1 Banking Zone เมกาบางนา พบทีมที่ปรึกษาการลงทุนและกองทุนที่หลากหลายทางเลือกเพื่อสร้างโอกาสในการรับผลตอบแทนที่ดี
 